Arne Thorhauge har bygget og solgt seks huse i Støvring til en samlet af værdi af 12,5 millioner kroner. Men selvom pengene er betalt, og alle familierne er flyttet ind, kan Arne Thorhauge ikke få adgang til indtægterne fra byggeriet og derved betale sine kreditorer, før han har fået den nødvendige matrikelgodkendelse fra Geodatastyrelse. En godkendelse, han indtil videre har ventet fem måneder på - Det er en frustration. Det er modbydeligt, for nu føler man, at man bliver modarbejdet, siger Arne Thourhage. Geodatastyrelsen har endnu ikke sagsbehandlet en opdeling af grunden i seks matrikler, og så længe det ikke er sket, kan salget af de seks boliger ikke officielt afsluttes. En landmåler har for længst målt grunden og matriklerne op. Resultatet blev indsendt til Geodatastyrelsen den 20. november sidste år. Siden da har Arne Thorhauge ventet på svar, alt imens byggekreditten trækker renter. Det kan ende i værste tilfælde med renter på 300.000. Geodatastyrelsen ønsker i dag ikke at stille op til interview om sagen, men oplyser til TV2 Nord, at en del af årsagen til den lange ekspeditionstid på matrikelsager skal findes i styrelsens flytning fra København til Lindholm Brygge. Over 4000 sager i kø Af Geodatastyrelsens hjemmeside fremgår det desuden, at der lige nu er lang ventetid på matrikelsager. Over 4000 sager står lige nu i kø Handler det her dybest set om, at i har været uopmærksomme? - Det kan man godt sige, men på den anden side forventer man heller ikke, at der er et halvt års ventetid i det offentlige. Det er en lang ekspeditionstid, siger Arne Thorhauge. Arne Thorhauge kan efter eget udsagn komme til at vente helt til maj, før sagen er behandlet færdigt. Vi har forsøgt at få den anvarlige minister, Energi-, forsynings- og klimaminister Lars Christian Lilleholt i tale, men det har ikke været muligt.

Opsummering:
En entreprenør fra Himmerland har ventet i fem måneder, uden at Geodatastyrelsen har fået godkendt hans byggeri.